Este cel mai vechi lăcaș de cult din municipiul Câmpina, înscris în lista județeană a monumentelor istorice. Localnicii îi spun Biserica de la Brazi, ea poartă însă hramul Adormirea Maicii Domnului și este un loc încărcat de tradiție, totodată renumit și pentru slujbele de Înviere care adună laolaltă, an de an, sute de credincioși. veniți să rostească într-un glas „Hristos a Înviat!”.
Pe locul bisericii impunătoare de azi s-a aflat o veche mânăstire de curte boierească, atestată la 1745, aparținând boierilor câmpineni în prima parte a sec. al XVIII-lea și rămasă prin alianțe Lupoienilor, apoi Bujorenilor. Lăcașul avea hramurile sfinților Gheorghe și Dimitrie și al Adormirii Maicii Domnului.
Dărâmată la cutremurul din 1829, biserica a fost reconstruită de către starețul Calinic al mănăstirii Cernica, cu fonduri din averea lăsată de ultimii ctitori , Grigore și Maria Bujoreanu), rămânând doar cu hramul Adormirii, la care s-a adăugat Sf. Nicolae.
Devenit biserică parohială încă dinainte de 1810, lăcașul a fost în grija mănăstirii Cernica în perioada 1830-1864, după care a rămas în întreținerea Ministerului Cultelor.
Turla naosului a fost refăcută după cutremurul din 1838. Cel mai vechi lăcaș de cult din Câmpina se afla într-o incintă patrulateră cu han, chilii, clopotniță și prăvălii, inclusiv o școală făcută de Bujoreni (toate demolate treptat în perioada 1865-1908).
La 1887 biserica a ars, fiind apoi reparată și repictată în ulei la 1905. Turla-clopotniță de pe pronaos i-a fost adăugată în 1908, cu materialul din demantelarea turnului-clopotniță (ultimul element al incintei vechi), după cum notează reprezentanții Centrului Național de Informare și Promovare Turistică -Câmpina.
Nu există om în Câmpina care să nu știe azi despre harul pe care îl au preoții George și Paul Izovoranu, frații care au atras în jurul lor, prin credință și iubire față de aproape, sute, poate mii de credincioși. Oameni care, mai ales în perioada sărbătorilor pascale, umplu până la refuz cel mai vechi lăcaș de cult al Câmpinei, un simbol al spiritualității și culturii locale.